Депутатът Б. Ячев: Превръщат всеки земеделец в престъпник, ако открие парче от керамика, докато си копае нивата в Хаджидимово или Петрич 
В. „Струма”, 13 август 2008 г.

Първата цел е изграждане на добра инфраструктура, а именно ул. “Димитър Солунски” да се превърне в четирилентова пътна комуникация Има един много интересен проект с реализацията на хотел в Аква парка в Благоевград Благоевград има уникалната възможност да се намира по средата на пътя между Гърция и столицата, и практически дава една перфектна възможност за организация на конгресни мероприятия Възстановяваме късноантична сграда от 4-5 век от новата ера, която се нарича крепост Дренково В България няма други останки от критско-микенската култура, а в Благоевград има такива Смятам, че ще подновим преговорите с Министерството на отбраната за казармата, независимо дали с това, или със следващо правителство Според мен на Бодрост не би следвало да се правят големи хотелски комплекси 

- Г-н Ячев, един от най-скандалните закони, приет преди ваканцията на Народното събрание, бе Законът за културното наследство. С какво този “кротък” закон разбуни духовете?
- Това е един закон, който е сбъркан при самото му създаване. С него колежката Нина Чилова и малка групичка около нея на практика искат да проведа нова национализация на частните колекции от монети и ценни предмети. Маскиран под благовидния предлог за борба с иманярството, законът обслужва западните нумизматични и аукционни къщи. Според него всеки, който има колекция, подлежи на санкции, ако предметите му не бъдат оценени от специална комисия, която да определи тяхната историческа стойност. Това звучи разумно, но оттук нататък предстои невъзможната задача да докажеш произхода на всеки един предмет шест поколения назад. Много ясно е, че не успееш ли да дадеш подобно доказателство (а няма как, ако предметите или монетите са наследство), държавата може да национализира колекцията. Естествено е повечето колекционери да предпочетат да продадат на Запад своите колекции, вместо да им бъдат конфискувани. Така на практика огромен брой предмети с историческо значение за нашата култура ще поемат пътя към западните колекционери, вместо да останат у нас. Специално в Пиринска Македония това ще засили неимоверно трафика на предмети и монети към Гърция, където законът е много по-либерален в това отношение. 

- Има ли сериозни колекционери в Югозападна България, които да бъдат ощетени от този закон?
- Сериозни колекционери в нашата област има не повече от трима-четирима. Това са хора, които колекционират предимно монети, закупени или добити чрез размяна с други колекционери в България. Те са предимно членове на бившите нумизматични дружества, които развиваха сериозна дейност в Петрич, Благоевград, Разлог, Банско... За съжаление повечето от тези дружества днес нямат практически никаква дейност, членовете им не се събират, почти не се организират изложби. Това е жалко, защото нумизматически дружества бяха не само сдруженаия на хора с еднакво хоби, но и своеобразен местен център за културен обмен. Повечето членове на тези дружества притежават скромни колекции от монети, които никога не са криели, а напротив - показваха по изложби. Това са легални колекционери, познати на обществото, проверявани от полиция, които нямат какво да крият. Сега техните сбирки трябва или да бъдат продадени в Гърция, ако не могат да докажат произхода, или да бъдат скрити. Страхувам се, че под угрозата от наказателно преследване тези колекции ще бъдат ликвидирани. Такава интересна колекция, спомням си, имаше покойният Хлебаров от Петрич. Говори се, че в Пиринска Македония се намира уникалният втори екземпляр от монетата от два лева, сечена през 1916 година. Първият екземпляр от тази изключително рядка монета се намира в БНБ, а за втората се смята, че е собственост на сериозен колекционер от Благоевград. Според закона тази монета не представлява културна ценност, но е уникална (поради ограничения си брой) и е изключително скъпа.

- Каква според Вас ще е съдбата на колекциите от исторически предмети, за които се знае, че много хора от Петричко, Гоце Делчев, Разлог притежават? Те все пак са открити при разкопки, които не са съвсем законни?
- Познавам доста хора в подгорските села, около Петрич, които държат вкъщи от антично време върхове на стрели, керамични предмети, украси и накити. През последните няколко години полицията много изкъсо следеше дейността на нарочените за иманяри и всичко онова, което представляваше историческа стойност, е прибрано в музеите. Имаше и дела срещу иманяри, разрушили древни селища или паметници на културата. Те трябва да бъдат държани изкъсо. За тях законът е предвидил санкции до 3000 лв. и конфискуване на съоръжението. Въпросът е обаче за онези не малко колекционери на скромни сбирки от предмети, които добросъвестно са ги предлагали на музеите, но те нямат историческа стойност. Те също трябва да доказват техния произход. А какво да кажем за 30 хиляди земеделски стопани в Пиринска Македония, които според новия закон стават потенциали престъпници, ако разорявяйки нивите си, случайно повредят керамични съдове. Такива случаи имаше немалко в Хаджидимово, Санданско, Разложко и навсякъде другаде, където е имало древни селища. Според закона ценности са всички движими и недвижими материални следи от човешка дейност. Тук влизат и натрошените парчета керамика и ако някой добросъвестен фермер отнесе два чувала глинени парчета в музея да бъдат изследвани, той подлежи на санкция. Така насила правим хората престъпници.

- Който не успее да докаже произхода на предмети, които държи у дома, къде отива колекцията му? 
- Ако предметите са национално богатство, ги прибира държавата. В другия случай колекцията също престава да бъде твоя собственост, но ти я оставят на “отговорно пазене”. Ставаш не собственик, а държател - държиш колекцията у себе си, но без да разполагаш с нея - тоест, не можеш да я продаваш, да я даряваш или разменяш. Твоите наследници нямат права върху нея и нейната съдба се решава от държавата. Това е нелепо. Затова казвам, че с този закон много интересни предмети, характерни за миналото на Пиринска Македония, за съжаление, ще отидат в ръцете на гръцки търговци на искуство или западни колекционери. Не говорим за онези, които са с национално значение - тяхното място е в музея. Но всички онези, по-малко ценни, но също така интересни предмети и монети, които можеха да се видят в обикновени домашни сбирки или бяха излагани на изложби от нумизматични и други културни сдружения, ще изчезнат. 

- При обсъждането на този закон депутати си отправиха взаимни упреци в лобистки интереси. Вие самият колекционер ли сте на монети, или исторически ценности?
- Не, и никога не съм бил, но може ли същото да каже и Нина Чилова, и другите вносители на закона? Видя се, че те обслужват интереси на колекционери извън България. Мен ме боли, че с един нелеп закон много предмети, доказващи българското минало на Пиринския край, ще заминат завинаги в чужбина. Така се обезродяваме.

ИВАН ГЕОРГИЕВ
Благоевград